Steagul suedez albastru și galben va fi arborat în fața sediilor NATO consfințind astfel aderarea Suediei, potrivit Le Figaro. După două secole de neutralitate și doi ani de negocieri, Suedia intră în organizația militară.
Suedia și Finlanda și-au anunțat simultan candidatura pentru aderare la NATO în 2022, ca reacție la invadarea Ucrainei de către Rusia. Finlanda a obținut aderarea la alianță în aprilie anul trecut, notează Mediafax.
În cazul Suediei, procesul de aderare a fost îngreunat de Turcia și Ungaria. În acest an, cele două țări au ratificat procedura, permițând astfel aderarea Suediei la blocul militar.